b'\n_START_ARTICLE_\nYhdysvaltain sis\xc3\xa4llissodan tekniikka\n_START_PARAGRAPH_\nYhdysvaltain sis\xc3\xa4llissota vaikutti merkitt\xc3\xa4v\xc3\xa4sti tekniikan kehittymiseen 1800-luvulla. Erityisesti aseteollisuuden kehitys, kuten makasiinikiv\xc3\xa4\xc3\xa4rin ja sukellusveneen kehitt\xc3\xa4minen, vaikuttaa sotimiseen yh\xc3\xa4. Lis\xc3\xa4ksi esimerkiksi rautatien ja lenn\xc3\xa4ttimen k\xc3\xa4ytt\xc3\xb6 vaikuttivat huomattavasti ihmisten jokap\xc3\xa4iv\xc3\xa4iseen el\xc3\xa4m\xc3\xa4\xc3\xa4n my\xc3\xb6s sodan j\xc3\xa4lkeen.\n_START_SECTION_\nAseet\n_START_PARAGRAPH_\nEnnen sis\xc3\xa4llissotaa jalkav\xc3\xa4kisotilaat k\xc3\xa4yttiv\xc3\xa4t aseinaan l\xc3\xa4hinn\xc3\xa4 musketteja, joihin pystyi lataamaan vain yhden ammuksen kerrallaan. Musketin kantama oli noin 230 metri\xc3\xa4, mutta tarkkaan osumaan musketilla pystyi vain noin 70 metrin matkalta. Lyhyen kantaman takia eri joukkojen v\xc3\xa4liset taistelut k\xc3\xa4ytiin usein l\xc3\xa4hekk\xc3\xa4in. Musketteja v\xc3\xa4hemm\xc3\xa4n k\xc3\xa4ytetyill\xc3\xa4 kiv\xc3\xa4\xc3\xa4reill\xc3\xa4 sen sijaan oli huomattavasti pidempi kantama, yli 900 metri\xc3\xa4, sek\xc3\xa4 parempi tarkkuus kuin musketeilla. Ennen 1850-lukua kiv\xc3\xa4\xc3\xa4rien luotien halkaisija oli kuitenkin l\xc3\xa4hes yht\xc3\xa4 suuri kuin kiv\xc3\xa4\xc3\xa4rin piipulla, mink\xc3\xa4 takia aseen joutui lataamaan latauspuikolla. Lataamisen hitaus esti viel\xc3\xa4 tuolloin aseen k\xc3\xa4ytt\xc3\xa4misen taisteluissa._NEWLINE_Vuonna 1848 ranskalainen upseeri Claude-\xc3\x89tienne Mini\xc3\xa9 kehitti Mini\xc3\xa9-luodiksi kutsutun ammusmallin, jossa luodista tehtiin kartion muotoinen ja sen l\xc3\xa4pimitasta pienempi kuin sit\xc3\xa4 k\xc3\xa4ytt\xc3\xa4v\xc3\xa4n aseen piipussa. Mini\xc3\xa9-luotien ansiosta kiv\xc3\xa4\xc3\xa4rien osumatarkkuus parani ja aseen pystyi lataamaan helposti ilman latauspuikkoa. T\xc3\xa4m\xc3\xa4 muutti sodank\xc3\xa4ynti\xc3\xa4 merkitt\xc3\xa4v\xc3\xa4sti: jopa kaukana etulinjasta olleiden joukkojen piti rakentaa juoksuhautoja tai muita suojia turvakseen._NEWLINE_Vaikka Mini\xc3\xa9-luodein varustetut kiv\xc3\xa4\xc3\xa4rit olivat helppoja ja nopeita ladata, tuli sotilaiden silti pys\xc3\xa4hty\xc3\xa4 lataamaan jokaisen laukauksen j\xc3\xa4lkeen. T\xc3\xa4m\xc3\xa4 teki kiv\xc3\xa4\xc3\xa4rien k\xc3\xa4ytt\xc3\xa4misest\xc3\xa4 hy\xc3\xb6kk\xc3\xa4yksiss\xc3\xa4 vaarallista. Vuonna 1863 kuitenkin kehiteltiin uusi makasiinikiv\xc3\xa4\xc3\xa4ri, jolla pystyi ampumaan useampia laukauksia ilman latausta. Sis\xc3\xa4llissodan aikana tunnetuin makasiinikiv\xc3\xa4\xc3\xa4ri oli Spencer-malli, jolla pystyi ampumaan jopa seitsem\xc3\xa4n laukausta puolessa minuutissa.\n_START_SECTION_\nIlma- ja merisodank\xc3\xa4ynti\n_START_PARAGRAPH_\nYhdysvaltain sis\xc3\xa4llissodassa varsinkin Unioni ja v\xc3\xa4hemm\xc3\xa4ss\xc3\xa4 m\xc3\xa4\xc3\xa4rin my\xc3\xb6s Konfederaatio k\xc3\xa4ytti vihollisjoukkojen liikkeiden tarkkailuun t\xc3\xa4hystysilmapalloja, joilla oli lenn\xc3\xa4tinlankayhteys maahan. Unionin armeijassa oli vuosina 1861\xe2\x80\x9363 Balloon Corps -niminen erillinen vetyilmapalloyksikk\xc3\xb6._NEWLINE_My\xc3\xb6s merisodank\xc3\xa4ynti kehittyi sis\xc3\xa4llissodan aikana. Erityisesti Unioni k\xc3\xa4ytti Konfederaation satamien piiritt\xc3\xa4miseen panssaroituja aluksia. Konfederaatio vastasi t\xc3\xa4h\xc3\xa4n muun muassa kehitt\xc3\xa4m\xc3\xa4ll\xc3\xa4 sukellusveneit\xc3\xa4. Sukellusveneist\xc3\xa4 ensimm\xc3\xa4inen ja tunnetuin oli CSS Hunley, joka oli 12 metri\xc3\xa4 pitk\xc3\xa4 ja jonka miehist\xc3\xb6 oli kahdeksanhenkisen. CSS Hunley onnistui vuonna 1864 upottamaan Unionin saartoaluksen USS Housatonicin.\n_START_SECTION_\nRautatie\n_START_PARAGRAPH_\nRautatiet nousivat sis\xc3\xa4llissodassa jopa uusia aseita tehokkaammiksi v\xc3\xa4lineiksi. Kuten muussakin teollisuudessa, Unionilla oli sis\xc3\xa4llissodan alettua my\xc3\xb6s rautateiden suhteen selv\xc3\xa4 etuly\xc3\xb6ntiasema: Unionin alueella rautateit\xc3\xa4 oli noin 35\xc2\xa0000 kilometri\xc3\xa4, kun taas Konfederaation puolella vain noin 14\xc2\xa0000. Konfederaation merkitt\xc3\xa4vimm\xc3\xa4t rautatiet sijaitsivat maan pohjoisosassa, Chattanoogassa, Atlantassa ja Richmondissa. Konfederaation noin 100 rautatiest\xc3\xa4 vain muutama oli yli 100 mailia (noin 160 kilometri\xc3\xa4) pitki\xc3\xa4. Lis\xc3\xa4ksi Unionin puolella sijaitsivat l\xc3\xa4hes kaikki rautateihin liittyneet tehtaat sek\xc3\xa4 rautatiel\xc3\xa4iset. Unionin puoleinen rautatieverkosto oli my\xc3\xb6s standardisoitu, mink\xc3\xa4 ansiosta kaikki junat k\xc3\xa4viv\xc3\xa4t kaikille rautateille. Konfederaation puolella junia taas joutui usein vaihtamaan toisille rautateille siirrytt\xc3\xa4ess\xc3\xa4._NEWLINE_Erityisesti Unionissa rautateit\xc3\xa4 k\xc3\xa4ytettiin sotilaiden ja v\xc3\xa4lineiden kuljettamiseen ymp\xc3\xa4ri maata. Rautateiden merkityst\xc3\xa4 kuvaa my\xc3\xb6s se, ett\xc3\xa4 Unioni sijoitti tuhansia sotilaita suojaamaan rautatieverkostoaan Konfederaatiolta. Ennen sotaa etel\xc3\xa4valtioiden rautatiet ja rautatiekalusto valmistettiin l\xc3\xa4hinn\xc3\xa4 Isosta-Britanniasta tuodusta raudasta. Kun Unioni kuitenkin saartoi Konfederaation merkitt\xc3\xa4vimm\xc3\xa4t satamakaupungit sodan alussa, vaikeutui rautatieverkoston yll\xc3\xa4pito huomattavasti. Vuoteen 1863 menness\xc3\xa4 jopa nelj\xc3\xa4nnes Konfederaation rautatiekalustosta olisi vaatinut korjausta. _NEWLINE_Rautatietykin ensimm\xc3\xa4inen versio oli Konfederaatiolla 32-puntainen Brooke naval rifle, joka oli asennettu lavavaunulle ja suojattu rautatieraudasta tehdyll\xc3\xa4 kasematilla. Kenraali Lee ved\xc3\xa4tti 29.6.1862 sen veturilla Richmondin ja York Riverin v\xc3\xa4liselle radalle. H\xc3\xa4n k\xc3\xa4ytti sit\xc3\xa4 Savage Stationin taistelussa h\xc3\xa4irit\xc3\xa4kseen Unionin kenraali George McClellanin piiritysoperaatioita Richmondia vastaan, kun Unionin armeija eteni yl\xc3\xb6s niemimaalle._NEWLINE_Rautatietykin ensimm\xc3\xa4inen versio rautatiem\xc3\xb6rss\xc3\xa4ri otettiin k\xc3\xa4ytt\xc3\xb6\xc3\xb6n Pohjoisvaltioissa nimell\xc3\xa4 Dictator. Se oli 13 tuuman rannikkom\xc3\xb6rss\xc3\xa4ri, joka oli asennettu lavavaunulle. Se osallistui Richmondin piiritykseen kes\xc3\xa4kuusta 1864 maaliskuuhun 1865.\n_START_SECTION_\nLenn\xc3\xa4tin\n_START_PARAGRAPH_\nSis\xc3\xa4llissodan aikana Unionin komentajat, mukaan lukien presidentti Abraham Lincoln, pystyiv\xc3\xa4t viestim\xc3\xa4\xc3\xa4n helposti lenn\xc3\xa4ttimen avulla. Lenn\xc3\xa4ttimen avulla Lincoln pystyi viestim\xc3\xa4\xc3\xa4n eri armeijoiden komentajien kanssa suoraan Valkoisesta talosta: n\xc3\xa4in h\xc3\xa4n sai nopeasti tietoja taistelujen kulusta, pystyi pit\xc3\xa4m\xc3\xa4\xc3\xa4n strategianeuvotteluja armeijoiden komentajien kanssa ja jakamaan nopeasti k\xc3\xa4skyj\xc3\xa4. My\xc3\xb6s t\xc3\xa4ss\xc3\xa4 suhteessa Konfederaatio oli Unionia selv\xc3\xa4sti j\xc3\xa4ljess\xc3\xa4: heill\xc3\xa4 ei ollut koko sodan aikana mahdollisuutta luoda kattavaa lenn\xc3\xa4tinj\xc3\xa4rjestelm\xc3\xa4\xc3\xa4._NEWLINE_Vuonna 1861 Unioni perusti nuoren Andrew Carnegien johtaman U.S. Military Telegraph Corps -nimisen armeijakunnan valvomaan lenn\xc3\xa4tinverkostoa. Pelk\xc3\xa4st\xc3\xa4\xc3\xa4n seuraavan vuoden aikana U.S.M.T.C. onnistui v\xc3\xa4rv\xc3\xa4\xc3\xa4m\xc3\xa4\xc3\xa4n lenn\xc3\xa4tinverkoston yll\xc3\xa4pitoon 1\xc2\xa0200 operoijaa, rakensi yli 6\xc2\xa0000 kilometri\xc3\xa4 lenn\xc3\xa4tinverkostoa ja v\xc3\xa4litti yli miljoona lenn\xc3\xa4tinviesti\xc3\xa4.\n_START_SECTION_\nSodan dokumentoiminen\n_START_PARAGRAPH_\nYhdysvaltain sis\xc3\xa4llissota oli ensimm\xc3\xa4isi\xc3\xa4 sotia, jota tallennettiin valokuvaamalla. Kamerat olivat kuitenkin sis\xc3\xa4llissodan aikaan viel\xc3\xa4 niin alkeellisia, ett\xc3\xa4 yhden kuvan ottaminen vaati usean ihmisen huolellista ja pikkutarkkaa ty\xc3\xb6skentely\xc3\xa4 erilaisten v\xc3\xa4lineiden ja kemikaalien kanssa. T\xc3\xa4m\xc3\xa4n takia sis\xc3\xa4llissodan aikaiset valokuvat eiv\xc3\xa4t ole tilannekuvia taisteluista, vaan l\xc3\xa4hinn\xc3\xa4 sotilaista otettuja muotokuvia ja taistelujen j\xc3\xa4lkeen kuvattuja maisemakuvia. Kamerat kehittyiv\xc3\xa4t tarpeeksi tilannekuvien ottamiseen vasta 1900-luvulla.'